Francois van Coke terug op Top-20Die Afrikaanse rocker Francois van Coke maak vandeesweek sy toetrede tot die Maroela Media Afrikaanse Top-20 met ŉ nuwe enkelsnit getiteld “Nie alleen nie”. Die liedjie, wat sy toetrede tot die top-20 in die vierde posisie maak, is die eerste enkelsnit vanaf Francois se splinternuwe album, Kanniedood. “Nie alleen nie” se musiekvideo het ook byna 15 000 kykbeurte op YouTube sedert dit Vrydag uitgereik is. In dié futuristiese video word die sanger uitgebeeld as ŉ alleenloper kuborg in ŉ apokaliptiese wêreld. “Die liedjie gaan oor die liefde en hoe jy ŉ veilige spasie kan vind weg van die lewe se druk,” sê Francois. Hy het Sondag ŉ uitverkoopte Francois van Coke en Vriende-konsert in die SunBet-arena by Times Square in Menlyn, Pretoria, aangebied. Eloff se “Witblits” bly op nommer een, terwyl Droomsindroom se “Hey Sonneblom” en Brendan Peyper se “Insomnia” onderskeidelik die tweede en derde posisies beklee. In vandeesweek se top-20 is daar vyf liedjies wat klim, 10 wat hul plek verloor, vier wat onverander bly en een wat die top-20 betree. *Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings: Die 18-jarige Nicky de Kock se jongste enkelsnit, “Net ŉ bietjie van”, is onlangs bekend gestel. Sy het as 12-jarige haar debuutrol in die Afrikaanse rolprent Vir Altyd vertolk. Sy het die rol van ŉ jonger Nina, vertolk deur Donnalee Roberts, gespeel. Volgens Nicky is “Net ŉ bietjie van” jonk van gees, nuut en vars en iets waarop almal kan dans en maklik kan saamsing. Die radio-omroeper Mario Lategan het ook pas sy nuwe enkelsnit, “Vir ewig en altyd”, uitgereik. Die liedjie is deur Arno de Wet geskryf en volgens Arno “beweeg die liedjie weg van die stroperigheid waarmee sommige liriekskrywers met die liefde omgaan”. “Die snit beskryf liefde as meer as net fisieke aangetrokkenheid. Dit kyk verby die verganklike uiterlike. Dit is liefde waar siele mekaar vind en mekaar vir ewig en altyd sal dra en ondersteun,” sê hy. Ander liedjies wat die afgelope week bekendgestel is, is Francois Boyce se “Meisie van Fraserburg”, Marica Barnard se “Boegoebos”, Kurt Darren se “Wat my pa sou sê” en Logan Pietersen se “Ex-probleem”.